《次韵卢赞元再喜雪》
宋代·刘子翚

史君新诗来不绝，灿灿珠星联璧月。
黄堂旌旆晓排衙，喜见宾僚重贺雪。
寒儒茅屋补更穿，雪余仍值江风颠。
拟招邻叟共一醉，斗酒十千愁费钱。
南枝又见新梅萼，试熨春衫冷难著。
飘零节物易惊心，常恐星星侵鬓脚。
东阁何当呼侍儿，蟹螯不妨左手持。
参陪后乘尽珠履，谁赋刘叉冰柱诗。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。